D Bütelsäuger oder Büteldier (Metatheria oder Marsupialia) bilde e Underklass vo de Säuger (Mammalia). Si underscheide sich vo de Höchere Säuger oder Plazentadier (Eutheria) under anderem in däm, ass d Jungdier im ene sehr früehje, embryoartige Stadium uf d Wält chömme. Denn wachse si hüfig im ene Bütel vom Mueterdier uf. Hüte läben in Australie und Amerika öbbe 320 Büteldierarte. Das si rund 6 Prozänt vo allne rezänte Säugerarte.